**PARLAMENTARNI ODBOR ZA STABILIZACIJU I PRIDRUŽIVANjE**
**EVROPSKE UNIJE I SRBIJE**
**(POSP)**

13. sastanak

28. oktobar 2021. godine
Brisel i onlajn

**DEKLARACIJA i PREPORUKE**

Parlamentarni odbor za stabilizaciju i pridruživanje Evropske unije i Srbije (POSP) održao je svoj trinaesti sastanak 28. oktobra 2021. godine u Briselu i onlajn kojim su kopredsedavali gđa Tanja FAJON, ispred delegacije Evropskog parlamenta, i g. Vladimir ORLIĆ, ispred delegacije Narodne skupštine Republike Srbije.

U razmeni stavova sa Odborom učestvovali su:

* Jadranka Joksimović, ministarka za evropske integracije, u ime Vlade Republike Srbije,
* Gašper Dovžan, državni sekretar Ministarstva spoljnih poslova Republike Slovenije, u ime slovenačkog predsedavanja Savetu EU,
* Ketrin Vendt, rukovodilac Odeljenja za Srbiju i Crnu Goru u Generalnom direktoratu za proširenje, u ime Evropske komisije,
* Elsa Fenet, rukovodilac Sektora za Jugoistočnu Evropu i Zapadni Balkan, u ime Evropske službe za spoljne poslove.

Članovi Parlamentarnog odbora za stabilizaciju i pridruživanje razmatrali su sledeće teme:

* Stanje u pristupnim pregovorima i odnosima između EU i Srbije
* Razvoj situacije u pregovaračkom Klasteru 1 – Osnove, sa fokusom na poglavlja 23 i 24, pravosuđe, osnovna prava, pravda, sloboda i bezbednost
* Ekonomski razvoj

Parlamentarni odbor za stabilizaciju i pridruživanje, u skladu sa članom 7. Poslovnika i članom 125. Sporazuma o stabilizaciji i pridruživanju između evropskih zajednica i njihovih država članica, sa jedne strane, i Republike Srbije, sa druge strane, upućuje sledeću deklaraciju i preporuke Savetu za stabilizaciju i pridruživanje i institucijama Srbije i Evropske unije:

1. *Pozdravlja* dosadašnji napredak Srbije u pregovorima o pristupanju; *poziva* Evropski parlament i Evropsku komisiju (EK) da ostanu glasni zagovornici i održe zamah procesa proširenja, kao jednog od ključnih prioriteta; *izražava* podršku evropskoj perspektivi Srbije i podseća da su za verodostojnu perspektivu proširenja potrebni održivi napori i nepovratne reforme u svim oblastima, posebno u oblasti vladavine prava, koja je i dalje centralna oblast u procesima proširenja i stabilizacije i pridruživanja; *pozdravlja* to što je članstvo u EU i dalje strateški cilj Srbije; *pozdravlja* činjenicu da sve parlamentarne stranke podržavaju proces integracije Srbije u EU.
2. *Poziva* Evropsku komisiju i Savet EU, pod uslovom da su ispunjeni neophodni uslovi, da preduzmu neophodne korake u sprovođenju revidirane metodologije proširenja, posebno one koje se odnose na tematske pregovaračke klastere, kao i da iskoriste novu metodologiju kao priliku da ubrzaju proces proširenja na Zapadni Balkan na osnovu sprovođenja obaveza u vezi sa EU i da definišu, zajedno sa Srbijom, dalji tok pregovora Srbije; *potvrđuje* da su održive reforme od suštinskog značaja za otvaranje klastera i poglavlja, kao i za postizanje proevropskih promena u Srbiji; *konstatuje* da je Srbija nastavila da jača usklađivanje i sprovođenje svog zakonodavstva u skladu sa pravnim tekovinama EU i da je potrebno da to i dalje čini; *poziva* na otvaranje svih klastera za koje postoji tehnička spremnost.
3. *Poziva* Srbiju i države članice EU da sprovode aktivniju i delotvorniju politiku komunikacije o koristima procesa proširenja, usmerenu prema građanima Srbije i Evropske unije; u tom smislu, *podvlači* važnost promovisanja evropskih vrednosti i podizanja svesti građana o konkretnim rezultatima koji su ostvareni, podršci koja je data preko fondova EU i vidljivim benefitima procesa evropskih integracija kroz strategiju aktivne komunikacije;
4. *Pozdravlja* organizovanje Međustranačkog dijaloga (MSD) od strane Narodne skupštine uz posredovanje Evropskog parlamenta; *pozdravlja* ogroman doprinos kofasilitatora i set mera koje su oni predložili nakon MSD; *poziva* organe vlasti na punu implementaciju ovih mera i sve političke aktere u Srbiji da u njoj uzmu učešće; *poziva* na dalje sprovođenje preporuka OEBS/ODIHR-a i pozdravlja stalne doprinose Radne grupe Vlade u tom pogledu; *pozdravlja* učešće svih političkih stranaka koje su uzele učešće u MSD u cilju unapređenja kvaliteta političkog dijaloga u Srbiji i izbornog okruženja;
5. *Pozdravlja* promene u radu Narodne skupštine kao važne korake koji su preduzeti neposredno nakon objavljivanja preporuka u Izveštaju EK o napretku Srbije za 2020. godinu; *pozdravlja* uvođenje mera za unapređenja rada Narodne skupštine, što je rezultiralo značajnim smanjenjem hitnih procedura, kao i smanjenjem broja amandmana i grupisanja različitih tačaka dnevnog reda; *podstiče* sve političke stranke da dalje jačaju politički dijalog; *pozdravlja* činjenicu da je Izveštaj EK o napretku Srbije za 2020. godinu razmatran na sednici Narodne skupštine; *pozdravlja* značajnu zastupljenost nacionalnih manjina u Parlamentu; *pohvaljuje* snažnu zastupljenost žena u Parlamentu i Vladi, u nadi da će to dovesti do suštinske promocije ljudskih prava i političkih sloboda žena i ranjivih grupa; *pozdravlja* usvajanje Zakona o rodnoj ravnopravnosti i izmene Zakona o zabrani diskriminacije, povećane napore Srbije u saradnji sa EU u oblasti inkluzije romske zajednice, kao i početak rada Koordinacionog tela za Rome kome predsedava predsednica Vlade.
6. *Pozdravlja* posredovanje EU u dijalogu između Beograda i Prištine na najvišem političkom nivou kako bi se postigla sveobuhvatna normalizacija odnosa između strana u pregovorima; *ponavlja* svoj poziv na poštovanje prehodno preuzetih obaveza u okviru Dijaloga i na puno sprovođenje svih dogovora koji su postignuti u dijalogu između Beograda i Prištine uz posredovanje EU; *pozdravlja* posvećenost Beograda dijalogu; *konstatuje* da ostvarivanje sveobuhvatne normalizacije odnosa ostaje ključno za stabilnost i prosperitet celog regiona i za određivanje brzine pristupnih pregovora Srbije.
7. *Ponavlja* ključni značaj slobode medija i *poziva* na dalji napredak u ovoj oblasti; *pozdravlja* usvajanje Medijske strategije i pratećeg Akcionog plana za medijsku strategiju; *konstatuje* prve korake preduzete na osnovu Sporazuma o saradnji i merama za podizanje nivoa bezbednosti novinara između Tužilaštva, Ministarstva unutrašnjih poslova i novinarskih udruženja.
8. *Podseća* na potrebu da se nastave reforme koje garantuju jačanje nezavisnosti i odgovornosti pravosuđa, kao i podelu vlasti, kroz okončanje procesa promene Ustava koji je u toku, kao prioritetnog procesa, uzimajući u obzir sva relevantna mišljenja Venecijanske komisije.
9. *Pozdravlja* veoma otpornu stopu rasta privrede Srbije i finansijsku stabilnost Srbije, uključujući i činjenicu da je realni rast BDP-a Srbiju uvrstio među evropske privrede sa najpovoljnijim rastom; *ističe* da se poslovno okruženje poboljšalo i podstiče na preduzimanje daljih koraka u ovom pogledu; *podvlači* blisku vezu između poslovnog okruženja i vladavine prava; *konstatuje* smanjenu stopu nezaposlenosti u 2020. godini; *naglašava* važnost osnaživanja žena i mladih na tržištu rada i poziva na nove privatne investicije; *pohvaljuje* Srbiju zbog toga što je uspostavila novi sistem dualnog i stručnog obrazovanja kako bi se rešio problem nezaposlenosti mladih i *ističe* važnost daljeg širenja ovog sistema u saradnji sa drugim akterima; *pohvaljuje* konstantno visoke nivoe trgovinske razmene Srbije sa EU i činjenicu da Srbija nastavlja da privlači strane direktne investicije (SDI) , što je dovelo do stvaranja novih radnih mesta za građane Srbije; *podseća* da je EU najveći pružalac finansijske pomoći Srbiji; *naglašav*a da je neophodna saradnja EU i Srbije u cilju podsticanja ekonomskog rasta kroz investicije, inovacije, povezivanje i nove tehnologije; *poziva* da se poveća prepoznatljivost ovih činjenica i vidljivost projekata koje finansira EU, kako bi se povećalo poverenje građana Srbije prema Evropskoj uniji i njenim institucijama.
10. *Podseća* da se u periodu do pristupanja odSrbije očekuje da postepeno usklađuje svoje politike sa Zajedničkom spoljnom i bezbednosnom politikom EU (ZSBP), u skladu sa zahtevima koji proističu iz njenog statusa kandidata za članstvo u EU, njenog Pregovaračkog okvira i Sporazuma o stabilizaciji i pridruživanju; *pohvaljuje* aktivno učešće Srbije u misijama i operacijama u okviru Zajedničke bezbednosne i odbrambene politike (ZBOP); *pozdravlja* zaključivanje Sporazuma o saradnji na upravljanju granicama između Srbije i Evropske agencije za graničnu i obalsku stražu (Fronteks) koji će Fronteksu omogućiti da pomogne Srbiji u upravljanju granicama i sprovođenju zajedničkih operacija; *napominje* da je Srbija igrala aktivnu, kooperativnu i konstruktivnu ulogu u upravljanju spoljnim granicama EU.
11. *Konstatuje* potpisivanje tri memoranduma o saradnji na Forumu za regionalnu saradnju, koji je održan 29. jula 2021. godine, u Skoplju, u okviru inicijative „Otvoreni Balkan“ sa ciljem da se olakša život građanima i poboljša njihov životni standard; *pozdravlja* posvećenost lidera Albanije, Severne Makedonije i Srbije regionalnoj saradnji, koja je suštinski element evropske perspektive Zapadnog Balkana; *podseća* u ovom kontekstu da je proces koji uključuje ceo region Zapadnog Balkana ključan; *podstiče* čitav region da učestvuje u uspostavljanju Zajedničkog regionalnog tržišta u skladu sa svojim političkim obavezama preuzetim tokom Samita u Sofiji; *podseća* da su usvajanje tehničkih standarda i sprovođenje mekih mera kao što su usklađivanje i pojednostavljivanje postupaka za prelazak granice, reforme železnice, informacioni sistemi, bezbednost saobraćaja na putevima i planovi održavanja, pristup trećih strana i jačanje kapaciteta socijalnih partnera, jednako važni za privredu, ali i za unapređenje javnih usluga; *podvlači* značaj regionalne saradnje u kontekstu krize prouzrokovane pandemijom KOVID-19 i *naglašava* da su regionalna saradnja i dobrosusedski odnosi povezani sa ciljem Srbije, a to je uspešna evropska perspektiva; *pohvaljuje* stupanje na snagu Regionalnog sporazuma o romingu koji će dodatno smanjiti troškove rominga u regionu i otvoriti put za izradu plana za smanjivanje troškova rominga između Zapadnog Balkana i EU.
12. *Pohvaljuje* finansijsku pomoć koju EU pruža Srbiji za sprovođenje programa i projekata kroz pretpristupne IPA fondove, koja će doprineti sprovođenju političkih, ekonomskih, pravosudnih i institucionalnih reformi kao preduslov za napredak Srbije u procesu pristupanja EU; *smatra* ključnim da IPA III podrži dalje jačanje osnovnih vrednosti i dobrog upravljanja; *poziva* organe vlasti u Srbiji da na najbolji način iskoriste preraspodelu sredstava iz evropskih IPA fondova, kako bi pomogle ublažavanju socijalnih i ekonomskih posledica pandemije izazvane virusom kovida 19, naglašavajući važnost posvećivanja posebne pažnje ranjivim grupama; *naglašava* važnost pristupa kojim se procena napretka svakog kandidata vrši na osnovu pojedinačnih zasluga bez rizika da se kandidati za članstvo međusobno usporavaju u tom procesu; *konstatuje* da je posvećenost osnovnim evropskim vrednostima od posebnog značaja za sve partnere koji teže članstvu u EU.